SUOMI-SEURAN LAUSUNTO KANSANVALTA 2007 -TOIMIKUNNAN MIETINNÖSTÄ EDUSTUKSELLINEN DEMOKRATIA (2005:1)

Suomi-Seura ry antaa täyden tukensa Kansanvalta 2007 –toimikunnan mietinnössä esittämiin parannusehdotuksiin ulkosuomalaisten äänestysaktiivisuuden lisäämiseksi ja itse äänestystapahtuman helpottamiseksi.  

Kansanvalta 2007 -toimikunta esittää, että ulkosuomalaisille tulisi tarjoa enemmän vaalitiedotusta esimerkiksi erityisen internet-osion tai vaalitiedotteen muodossa. Esitys on yhdenmukainen ulkosuomalaisparlamentin päätöslauselmien kanssa, joissa ulkosuomalaiset itse ovat toivoneet vaalitiedotuksen lisäämistä. Ulkosuoma-laisille suunnatussa vaalimateriaalissa tulisi ottaa huomioon se, että osa heistä on jo ollut pitempään poissa Suomesta ja vaalikäytännöt ovat saattaneet unohtua. 

Ulkosuomalaisparlamentti on useaan otteeseen esittänyt, että ulkosuomalaisille tulisi sallia etä-äänestämismahdollisuus joko kirjeäänestyksenä tai internetin avulla. Nykyään useat ulkosuomalaiset joutuvat äänestämään mennessään matkustamaan satoja kilometrejä. Tämä aiheuttaa äänioikeutetuille suuria hankaluuksia ja kustannuksia, joiden vuoksi moni ääni jää antamatta. 

Suomi-Seura toteaa, että etä-äänestämisestä on jo olemassa paljon ulkomaista vertailumateriaalia, sillä esimerkiksi Euroopan unionin vanhoista 15 jäsenvaltiosta vain Suomen, Ranskan, Tanskan ja Itävallan lainsäädännössä ei ollut sääntelyä ulkomailla asuvien kansalaisten mahdollisuudesta äänestää kirjeitse. Siksi Suomi-Seura esittää, että asiaa joudutettaisiin Suomessa niin, että ulkosuomalaiset voisivat äänestää kirjeitse jo vuoden 2007 eduskuntavaaleissa. 

Yhä suurempi osa suomalaisista lähtee elämänsä jossakin vaiheessa ulkomaille. Kevään 2004 Väestörekisterikeskuksen tietojen mukaan ulkomailla asuu noin 255 000 Suomen kansalaista, mikä on 5 % Suomen väkiluvusta. Suomi-Seura esittää, että oikeusministeriö huomioi jatkotoimenpiteissään ulkosuomalaiset ryhmänä, jonka on erityisen vaikea käyttää kansalaisen perusoikeutta äänestää. Hallitusmuodon 11 §:n 3:n momentin mukaan julkisen vallan tehtävänä on nimenomaan edistää yksilön mahdollisuuksia osallistua yhteiskunnalliseen toimintaan ja vaikuttaa häntä itseään koskevaan päätöksentekoon. Suomi-Seura katsoo, että etä-äänestäminen lisäisi merkittävästi ulkosuomalaisten äänestysaktiivisuutta.

Suomi-Seura toivoo, että oikeusministeriö ottaa huomioon jatkotoimenpiteissään yllä esitetyt näkökohdat. Suomi-Seura on valmis myötävaikuttamaan siihen, että ulkosuomalaisten äänestysaktiivisuus nousee entisestään.

Helsingissä 27.10.2005

Paula Selenius
Suomi-Seura ry
toiminnanjohtaja